Verdagte vas maande ná gru-plaasmoordJJ (Poem) Lamprecht. Foto: Verskaf ŉ Verdagte is in hegtenis geneem in verband met die wrede moord op Poem Lamprecht (89). Lamprecht is in Oktober vermoor toe hy en sy vrou op hul plaas buite Ellisras in Limpopo aangeval is. Oudkol. Sakkie Louwrens, direkteur van die Heritage Protection Group (HPG), het bevestig ŉ verdagte is Saterdagaand in samewerking met die plaaslike speurdiens in Marapong buite Ellisras in hegtenis geneem. “’n Tweede verdagte is ook in hegtenis geneem en daar is op dwelmmiddels beslag gelê. Die tweede verdagte kan egter nog nie positief verbind word met die plaasmoord nie.” Lamprecht is dood nadat hy met ŉ staalvoorwerp aangerand en geskop is. “Ons is almal maar nog baie stukkend oor wat gebeur het,” het Madeleine Human, Poem se kleindogter, destyds aan Maroela Media gesê. “Elke keer as oupa hartdokter toe moes gaan of as sy gesondheid bietjie gelol het, was ons bekommerd dat hy dalk een oggend nie gaan wakker word nie. Maar dat hy op so ŉ gruwelike manier weggeruk moes word … Dit maak dit baie moeilik om [sy dood] te verwerk.” Poem en sy vrou, Kotie (76), is omstreeks 21:30 die aand van 29 Oktober 2016 in hul rondawel op die plaas oorval. “Die sekuriteitslig buite het aangegaan en Kotie het gaan ondersoek instel. Sy het die houtdeur van die huis oopgemaak, maar die veiligheidshek was nog gesluit,” het Human gesê. Die verdagte wat in hegtenis geneem is in verband met die moord op Lamprecht. Foto: HPG Sy vertel dat die persoon buite vanuit die donker homself in Afrikaans as Hannes geïdentifiseer het, die egpaar se kleinseun wat vroeër die aand daar gekuier het. Kotie het die hek oopgesluit, terwyl Poem uit die kamer gesê het hy is op pad. Dit is toe dat drie aanvallers die huis binnegestorm het. Die aanvallers het Poem se hande vasgebind en hom met ŉ staalvoorwerp, vermoedelik ŉ pyp, aangerand. Hy is ook verskeie kere geskop. Die aanvallers het Kotie ook aangerand en haar aan die diefwering voor een van die vensters vasgebind. Die boosdoeners het daarna met ŉ onbekende bedrag kontant en ŉ vuurwapen gevlug. Volgens Human kon Poem daarin slaag om homself los te wikkel en het met sy knipmes na Kotie gekruip om haar te help. Hy kon egter nie regop kom om haar los te sny nie en is voor haar voete dood. Kotie moes deur die nag aan die diefwering vasgebind staan totdat Poem se dogter, Monica, hulle die volgende oggend gevind het. Monica het gaan ondersoek instel nadat die familie die egpaar nie in die hande kon kry nie. “Vir oupa Poem was daar nooit ŉ ander plek waar hy wou wees as die plaas nie. Hy was ŉ boer in murg en been en niks sou hom ooit kon wegskeur van die plaas af nie. As hy net vir twee dae moes weggaan om die dokter te besoek, het hy knorrig geraak en wou net terug plaas toe. Ons het hom langs die dam op die plaas begrawe, sodat hy kan rus op die plek waar hy op sy gelukkigste was.”